L'aprendizache ye estreitament relacionau con a propia estructura d'a batería. A batería ye diferent d'a mayoría d'os atros instrumentos, ya que no se tracta nomás de tanyer con as dos mans, sino tamién con os dos pietz. Amás no ye un solo instrumento, sino un conchunto de quantos instrumentos, que s'han de meter de forma que se pueda acceder a ells de traza rapeda y comoda con mans y pietz. En primeras s'ha d'aprender a tanyer a caixa, ta dimpués pasar a la resta de instrumentos, estando especialment important aprender a combinar correctament o bombo con a caixa. Iste zaguer punto se puet describir como l'adquisición d'una correcta coordinación entre mans y pietz y ye una parti important d'o proceso d'aprendizache d'o instrumento. Manimenos, ye o conchunto d'istos dos, as diferents combinacions en a caixa (y tamién en os toms) y o groove completo entre hi-hat, caixa y bombo, lo que fa a base d'un grupo de musica.